Só lyk vooruitsigte vir beurtkrag(Argieffoto: Johannes Plenio/pixabay) Eskom verwag nie dat dit sal nodig wees om Woensdag verdere beurtkrag in te stel nie. Die kragreus het Woensdagoggend in ŉ verklaring gesê dat kragopwekkingskapasiteit oornag na wense herstel is. Eskom moes noodgedwonge beurtkrag tussen Dinsdag 21:00 en Woensdag 05:00 in werking stel nadat drie kragopwekkers onklaar geraak en drie ander langer gevat het om te herstel as wat aanvanklik beplan is. Opwekkingseenhede, onderskeidelik by die Tutuka-, Duvha-, Medupi- en die Hendrina-kragsentrale, is intussen herstel en by die kragnetwerk gevoeg. Ten spyte hiervan is ŉ opwekkingskapasiteit van 11 616 MW steeds onbeskikbaar weens onbeplande herstelwerk en vertragings. “Eskom vra dat die publiek voortgaan om krag spaarsamig te gebruik,” lui die kragverskaffer se verklaring.